ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ДОПРИНОСИМА

ЗА ОБАВЕЗНО СОЦИЈАЛНО ОСИГУРАЊЕ

Члан 1.

У Закону о доприносима за обавезно социјално осигурање („Службени гласник РС”, бр. 84/04, 61/05, 62/06, 5/09, 52/11, 101/11 и 47/13), у члану 6. тачка 18) после речи: „је накнада” додају се речи: „за рад”.

Члан 2.

У члану 23. став 1. после речи: „је” додаје се реч: „најмање”.

Члан 3.

У члану 40. ст. 2. и 3. мењају се и гласе:

„За запосленог који ради са непуним радним временом код два или више послодаваца, сваки послодавац обрачунава и плаћа доприносе на зараду коју запослени остварује код тог послодавца, ако је та зарада једнака или виша од сразмерног износа најниже месечне основице доприноса који се утврђује сразмерно радном времену запосленог код тог послодавца у односу на пуно радно време.

Ако запослени ради са непуним радним временом код два или више послодаваца, послодавац код којег остварује зараду нижу од сразмерног износа најниже месечне основице доприноса који се утврђује сразмерно радном времену запосленог код тог послодавца у односу на пуно радно време, обрачунава и плаћа доприносе на сразмерни износ најниже месечне основице доприноса.”

Члан 4.

У члану 52а речи: „Предузетник, односно пољопривредник из члана 27. став 1.” замењују се речима: „Предузетник из члана 22. став 1, односно пољопривредник из члана 27. став 1.”.

Додају се ст. 2. и 3, који гласе:

„Предузетник, односно пољопривредник из става 1. овог члана који не изврши исплату личне зараде до последњег дана у текућем месецу за претходни месец, дужан је да најкасније до тог рока обрачуна и уплати доприносе на најнижу месечну основицу доприноса из члана 37. овог закона.

Предузетник из члана 22. став 1, односно пољопривредник из члана 27. став 1. овог закона, коме је основица доприноса опорезива добит, дужан је да обрачуна и плати доприносе на начин прописан за обрачунавање и плаћање пореза на приходе од самосталне делатности на опорезиву добит, по закону којим се уређује порез на доходак грађана.”

Члан 5.

Члан 60. мења се и гласи:

„Члан 60.

Доприноси за предузетнике из члана 58. овог закона плаћају се у року који је законом који уређује порез на доходак грађана утврђен као рок за плаћање пореза по том основу.

Доприноси за пољопривреднике из члана 58. овог закона плаћају се у року од 45 дана од дана почетка тромесечја.

Доприноси из чл. 53. и 59. овог закона плаћају се до 15. у месецу за претходни месец.

Доприноси из члана 11. овог закона плаћају се истовремено са исплатом уговорене накнаде, односно до петог у месецу за претходни месец ако се не остварује уговорена накнада.”

Члан 6.

У члану 65б после речи: „доприноса” додају се речи: „по основу личне зараде,”.

Члан 7.

У члану 72. став 1. речи: „ако као послодавац или други исплатилац прихода” замењују се речима: „које је обвезник обрачунавања, односно плаћања доприноса, као и послодавац или други исплатилац прихода који”, а речи: „члан 60. став 3” замењују се речима: „члан 60. став 4”.

Члан 8.

У члану 73. после речи: „предузетник” додају се речи: „из члана 22. став 1.”, а речи: „и члан 60. став 1” бришу се.

Члан 9.

У члану 74. речи: „члан 60. ст. 1. и 2.” замењују се речима: „члан 60. ст. 1. и 2. и став 3. у вези са чланом 59. ”.

Члан 10.

Овај закон ступа на снагу наредног дана од дана објављивања у „Службеном гласнику Републике Србије”.

ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 8. Устава Републике Србије, којим је прописано да Република Србија уређује и обезбеђује, поред осталог, систем у области социјалног осигурања.

II. РАЗЛОЗИ ЗА ДОНОШЕЊЕ ЗАКОНА

*• Проблеми које Закон треба да реши, односно циљеви који се Законом постижу*

Најважнији циљеви који се желе постићи предложеним изменама су да се омогући плаћање доприноси за обавезно социјално осигурање за осниваче, односно чланове привредног друштва плаћају и на основицу чији је износ виши од износа најниже месечне основице доприноса, тј. на основицу која је слободно опредељена, као и одређивање рока у коме се обрачунавају и плаћају доприноси за обавезно социјално осигурање за одређене категорије обвезника доприноса.

Поред тога, измене Закона о доприносима за обавезно социјално осигурање („Службени гласник РС”, бр. 84/04, 61/05, 62/06, 5/09, 52/11, 101/11 и 47/13 - у даљем тексту: Закон) врше се и у циљу прецизирања појединих одредаба.

*• Разматране могућности да се проблеми реше и без доношења Закона*

Имајући у виду да је реч о елементима система и политике јавних прихода који се, сагласно одредбама Закона о буџетском систему („Службени гласник РС” бр. 54/09, 73/10, 101/10, 101/11, 93/12, 62/13 и 63/13-исправка), уводе законом, то значи да се измене и допуне тих елемената могу вршити само законом. Према томе, како се материја која се уређује овим законом односи на доприносе за финансирање обавезног социјалног осигурања и спада у законодавну регулативу, није разматрано, нити је било основа за разматрање њеног уређења другим законом или подзаконским актом.

*• Зашто је доношење Закона најбољи начин за решавање проблема*

С обзиром на то да се ради о законској материји, одређена постојећа законска решења једино је и могуће мењати и допуњавати доношењем закона, тј. изменама и допунама закона.

Уређивањем материје доприноса за обавезно социјално осигурање законом даје се допринос правној сигурности и обезбеђује јавности доступност у погледу вођења политике у области социјалног осигурања, с обзиром на то да се закон као општи правни акт објављује и ствара једнака права и обавезе за све субјекте који се нађу у истој правној ситуацији.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Врши се измена члана 6. тачке 18) Закона у циљу прецизирања појма уговорене накнаде.

Уз члан 2.

Предложена је измена члана 23. Закона, којим се уређује основица доприноса за осниваче, односно чланове привредног друштва. Предложено је да основицу доприноса за осниваче, односно чланове привредног друштва чини најмање најнижа месечна основица доприноса из члана 37. Закона, што значи да основица доприноса за ову категорију обвезника може бити опредељена и у износу већем од најниже месечне основице доприноса.

Уз члан 3.

Врши се прецизирање члана 40. Закона, којим се уређује основица доприноса за запосленог који ради са непуним радним временом код два или више послодаваца, и то за случај када је зарада једнака или виша од сразмерног износа најниже месечне основице доприноса, као и за случај када је зарада запосленог нижа од сразмерног износа најниже месечне основице доприноса.

Уз члан 4.

Предложена је измена члана 52а Закона у смислу да се прецизира обрачунавање и плаћање доприноса за предузетника из члана 22. став 1, односно пољопривредника из члана 27. став 1. Закона.

Уз члан 5.

Врши се измена члана 60. Закона тако што се прецизирају рокови плаћања доприноса за предузетнике који порез плаћају на паушално утврђен приход, за пољопривреднике из члана 27. став 3. Закона, као и за осниваче, односно чланове привредног друштва.

Уз члан 6.

Предложена је допуна члана 65б Закона, који се односи на утврђивање обавезе плаћања доприноса за предузетника који остварује накнаду зараде за време породиљског одсуства, одсуства са рада ради неге детета и одсуства са рада ради посебне неге детета, а делатност наставља да обавља преко овлашћеног пословође, тако што се прецизира да основицу за ту категорију обвезника, поред опорезиве добити, односно паушално утврђеног прихода чини и лична зарада.

Уз чл. 7. до 9.

Врши се прецизирање казнених одредаба чл. 72, 73. и 74. Закона, у смислу њиховог усаглашавања са изменама Закона.

Уз члан 10.

Предлаже се да овај закон ступи на снагу наредног дана од дана објављивања у „Службеном гласнику Републике Србије”.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разматрање и доношење закона по хитном поступку, предлаже се у складу са чланом 167. Пословника Народне скупштине („Службени гласник РС”, број 20/12-пречишћен текст). Доношење овог закона по хитном поступку неопходно је ради несметаног рада органа и организација чије се функционисање финансира из буџета Републике Србије.

VI. СТУПАЊЕ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”

Уставни основ за ступање на снагу Закона раније од осмог дана од дана објављивања у „Службеном гласнику Републике Србије”, садржан је у члану 196. став 4. Устава Републике Србије.

Потребно је да Закон ступи на снагу наредног дана од дана објављивања у „Службеном гласнику Републике Србије” како би се остварили пуни ефекти предложених измена.

VII. АНАЛИЗА ЕФЕКАТА ЗАКОНА

*1. На кога ће и како ће највероватније утицати решења у Закону*

Предложена решења ће првенствено имати утицај на обвезнике доприноса за обавезно социјално осигурање, и то на осниваче, односно чланове привредних друштава, имајући у виду да се предлаже измена Закона у смислу корекције основице доприноса за те категорије обвезника. Предметна измена Закона у овом делу резултат је сагледавања интереса субјеката који спадају у предметну категорију обвезника да се омогући стварање законских претпоставки за уплату доприноса на основицу која је виша од најниже основице доприноса, а све у циљу обезбеђивања услова за остваривање њихових права из обавезног пензијског и инвалидског осигурање у већем обиму (кроз повећање пензијског основа).

*2. Какве трошкове ће примена Закона створити грађанима и привреди*

Примена овог закона не би требало да створи трошкове грађанима и привреди. Међутим, треба имати у виду да уколико би се одређени осигураници - оснивачи, односно чланови привредног друштва, определили да плаћају доприносе на основицу која је виша од најниже основице доприноса то би имало за последицу повећање трошкова, с тим да није могуће дати процену висине трошкова, с обзиром да параметри (број обвезника и висина основице) нису мерљиви из разлога што зависе од опредељења наведених лица.

*3. Да ли су позитивне последице доношења Закона такве да оправдавају трошкове које ће он стварати*

Предложена решења не стварају трошкове ни грађанима ни привреди, с обзиром да се предложеним изменама првенствено врши прецизирање појединих одредаба Закона.

У погледу измене основице доприноса за обавезно социјално осигурање за осниваче, односно чланове привредних друштава кроз уплату доприноса на основицу која је виша од најниже основице доприноса, напомињемо да то има за последицу обезбеђивања услова за остваривање, у будућности, њихових права из обавезног пензијског и инвалидског осигурање у већем обиму кроз повећање пензијског основа.

Поред тога, прецизирање појединих законских одредаба доприноси повећању правне сигурности обвезника.

*4. Да ли се Законом подржава стварање нових привредних субјеката на тржишту и тржишна конкуренција*

Имајући у виду да се измене и допуне предложене овим законом односе на прецизирање појединих одредаба Закона, доношење овог закона не подржава стварање нових субјеката на тржишту и тржишну конкуренцију.

*5. Да ли су све заинтересоване стране имале прилику да се изјасне о Закону*

Овај закон је у поступку припреме достављен надлежним министарствима и другим надлежним органима, тако да је заинтересованим странама пружена прилика да се изјасне о Закону.

*6. Које ће се мере током примене Закона предузети да би се остварило оно што се доношењем закона намерава*

Министарство финансија надлежно је за спровођење Закона, за његову уједначену примену на територији Републике, као и за давање мишљења о његовој примени.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и приступ информацијама, како би се и на овај начин допринело остваривању циљева постављених доношењем закона.

VIII. ОДРЕДБЕ ЗАКОНА О ДОПРИНОСИМА ЗА ОБАВЕЗНО СОЦИЈАЛНО ОСИГУРАЊЕ ЧИЈА СЕ ИЗМЕНА И ДОПУНА ВРШИ

Члан 6.

Изрази који се користе у овом закону имају следеће значење:

1) Обвезник доприноса је осигураник и послодавац или исплатилац прихода, на чији терет се плаћа допринос;

2) Обвезник обрачунавања, односно плаћања доприноса је осигураник и послодавац, односно други исплатилац прихода који је дужан да обрачуна, односно плати допринос у своје име и у своју корист или у своје име, а у корист осигураника;

3) Осигураник је физичко лице обавезно осигурано према законима који уређују систем обавезног социјалног осигурања;

4) Запослени је осигураник - физичко лице које у радном односу обавља послове за послодавца према законима који уређују радне односе;

5) Упућени радник је осигураник - запослени који за послодавца са седиштем у Републици Србији (у даљем тексту: Република) обавља послове у другој држави или је на раду у дипломатском или конзуларном представништву или у међународној организацији у иностранству;

6) Домаћи држављанин запослен у иностранству је осигураник запослен у иностранству код иностраног послодавца ако за то време није обавезно осигуран код страног носиоца осигурања или ако права из обавезног социјалног осигурања, по прописима те државе, не може остварити или користити ван њене територије;

7) Инострани пензионер је осигураник - домаћи држављанин који прима пензију, инвалиднину или ренту искључиво од иностраног носиоца осигурања;

8) Лице које обавља привремене и повремене послове је осигураник који обавља послове по уговору о привременим и повременим пословима, закљученом у складу са законом који уређује радне односе, и по том основу остварује уговорену накнаду;

9) Волонтер је физичко лице које, у складу са законом који уређује волонтирање, обавља рад у оквиру организованог добровољног пружања услуге или обављања активности од општег интереса, за опште добро или за добро другог лица, без права на новчану накнаду или другу имовинску корист;

9а) Лице на стручном оспособљавању и усавршавању је физичко лице које, у складу са законом који уређује рад, обавља рад по основу уговора о стручном оспособљавању и усавршавању или другог уговора, без заснивања радног односа;

10) Послодавац је правно, односно физичко лице или други правни субјекат које је обвезник доприноса, обвезник обрачунавања и плаћања доприноса за запослене, лица која обављају привремене и повремене послове и за изабрана, именована и постављена лица која остварују разлику зараде, односно плате. Послодавцем се сматра и задруга, за лица која обављају привремене и повремене послове преко задруге;

11) Задруга је омладинска или студентска задруга основана у складу са законом који уређује задруге;

12) Исплатилац прихода је послодавац, друго правно, односно физичко лице или други правни субјекат које је дужно да у име и у корист осигураника или у своје име, а у корист осигураника обрачуна и плати допринос истовремено са исплатом прихода на које се плаћа допринос;

13) Самостална делатност је привредна, професионална или друга делатност коју обавља: предузетник, оснивач односно члан привредног друштва, самостални уметник, свештеник и верски службеник;

14) Предузетник је осигураник - физичко лице које обавља самосталну привредну, професионалну или другу делатност у складу са законом по основу које плаћа порез на доходак грађана на приходе од самосталне делатности;

15) Оснивач, односно члан привредног друштва је осигураник - физичко лице које ради у привредном друштву чији је оснивач односно члан, без обзира да ли је са привредним друштвом засновало радни однос. Под радом се, поред радног односа, подразумева и представљање и заступање привредног друштва на основу уписа у регистар надлежног суда, као и обављање пословодствених овлашћења и послова управљања у складу са законом којим се уређује положај привредних друштава;

16) Самостални уметник је осигураник - физичко лице које самостално, у виду занимања, обавља уметничку делатност и коме је репрезентативно удружење у култури утврдило статус лица које самостално обавља уметничку или другу делатност у области културе, у складу са законом који уређује област културе, ако није осигурано по другом основу;

17) Лице које остварује уговорену накнаду је физичко лице које обавља послове по основу уговора о делу, ауторског уговора, уговора о допунском раду и другог уговора или по неком другом основу, а за извршен рад остварује уговорену накнаду, односно накнаду за рад (у даљем тексту: уговорена накнада);

18) Уговорена накнада је накнада ЗА РАД у којој су садржани порез и доприноси који се плаћају на терет лица која остварују ту накнаду;

19) Накнада по основу инвалидности је накнада која се по основу преостале радне способности и опасности од настанка инвалидности остварује, као стечено право по закону који уређује обавезно пензијско и инвалидско осигурање, из средстава организације за обавезно пензијско и инвалидско осигурање;

20) Новчана накнада је накнада која се остварује за време незапослености из средстава организације надлежне за запошљавање, а у којој су садржани доприноси који се плаћају на терет лица које остварује ту накнаду;

21) Накнада зараде је накнада која се остварује као право из средстава организације обавезног здравственог осигурања, као и накнада по основу закона који уређује финансијску подршку породици са децом;

22) Пољопривредник је осигураник који обавља пољопривредну делатност;

23) Лице укључено у обавезно осигурање је физичко лице које се на свој захтев укључило у обавезно социјално осигурање у складу са законом;

23а) Лице за које се средства за уплату доприноса обезбеђују у буџету Републике је осигураник - физичко лице које, у смислу закона који уређује систем обавезног здравственог осигурања и под условима прописаним тим законом: припада групацији становништва која је изложена повећаном ризику обољевања; лице чија је здравствена заштита потребна у вези са спречавањем, сузбијањем, раним откривањем и лечењем болести од већег социјално-медицинског значаја; као и лице које је у категорији социјално угроженог становништва, ако не испуњава услове за стицање својства осигураника по другом основу сагласно том закону, или ако права из обавезног здравственог осигурања не остварује као члан породице осигураника - а за које се у буџету Републике, према закону који уређује систем обавезног здравственог осигурања, обезбеђују средства за уплату доприноса за обавезно здравствено осигурање;

24) Допринос из основице је износ доприноса који обрачунава, обуставља и плаћа послодавац, односно други исплатилац прихода у име и у корист осигураника;

25) Допринос на основицу је износ доприноса који обрачунава и плаћа послодавац, односно други исплатилац прихода у своје име, а у корист осигураника или осигураник који сам за себе плаћа допринос;

26) Месечна основица доприноса је износ на који се обрачунавају и плаћају доприноси за један календарски месец осигурања;

27) Најнижа месечна основица доприноса је најнижи износ на који се обрачунавају и плаћају доприноси за један календарски месец осигурања;

28) Највиша месечна основица доприноса је највиши износ на који се обрачунавају и плаћају доприноси за један календарски месец осигурања;

29) Највиша годишња основица доприноса је највиши износ на који се обрачунавају и плаћају доприноси по свим основима за календарску годину осигурања;

30) Просечна месечна зарада у Републици је просечан износ месечне зараде исплаћене по запосленом у Републици у одређеном периоду према објављеним подацима републичког органа надлежног за послове статистике;

31) Просечна годишња зарада у Републици је просечан износ годишње зараде исплаћене по запосленом у Републици у години за коју се доприноси обрачунавају и плаћају, према објављеним подацима републичког органа надлежног за послове статистике.

Члан 23.

Основица доприноса за осниваче, односно чланове привредног друштва је НАЈМАЊЕ најнижа месечна основица из члана 37. овог закона.

Изузетно од став 1. овог члана, основица доприноса за осниваче, односно чланове привредног друштва који су засновали радни однос са привредним друштвом чији су оснивачи, односно чланови је зарада у складу са чланом 13. овог закона.

Члан 40.

За запосленог који ради са непуним радним временом код једног послодавца, а зарада коју остварује је нижа од најниже месечне основице доприноса, основица доприноса је најнижа месечна основица доприноса.

~~За запосленог који ради са непуним радним временом код два или више послодаваца и тако остварује пуно радно време, коме је укупна зарада коју остварује код свих послодаваца нижа од најниже месечне основице доприноса, сваки послодавац обрачунава и плаћа доприносе на сразмерни износ најниже месечне основице доприноса који се утврђује сразмерно радном времену запосленог код сваког послодавца.~~

~~За запосленог који ради са непуним радним временом код два или више послодаваца, а укупна зарада коју остварује код свих послодаваца је виша од најниже месечне основице доприноса, сваки послодавац обрачунава и плаћа доприносе на зараду коју исплаћује, без примене најниже месечне основице доприноса.~~

ЗА ЗАПОСЛЕНОГ КОЈИ РАДИ СА НЕПУНИМ РАДНИМ ВРЕМЕНОМ КОД ДВА ИЛИ ВИШЕ ПОСЛОДАВАЦА, СВАКИ ПОСЛОДАВАЦ ОБРАЧУНАВА И ПЛАЋА ДОПРИНОСЕ НА ЗАРАДУ КОЈУ ЗАПОСЛЕНИ ОСТВАРУЈЕ КОД ТОГ ПОСЛОДАВЦА, АКО ЈЕ ТА ЗАРАДА ЈЕДНАКА ИЛИ ВИША ОД СРАЗМЕРНОГ ИЗНОСА НАЈНИЖЕ МЕСЕЧНЕ ОСНОВИЦЕ ДОПРИНОСА КОЈИ СЕ УТВРЂУЈЕ СРАЗМЕРНО РАДНОМ ВРЕМЕНУ ЗАПОСЛЕНОГ КОД ТОГ ПОСЛОДАВЦА У ОДНОСУ НА ПУНО РАДНО ВРЕМЕ.

АКО ЗАПОСЛЕНИ РАДИ СА НЕПУНИМ РАДНИМ ВРЕМЕНОМ КОД ДВА ИЛИ ВИШЕ ПОСЛОДАВАЦА, ПОСЛОДАВАЦ КОД КОЈЕГ ОСТВАРУЈЕ ЗАРАДУ НИЖУ ОД СРАЗМЕРНОГ ИЗНОСА НАЈНИЖЕ МЕСЕЧНЕ ОСНОВИЦЕ ДОПРИНОСА КОЈИ СЕ УТВРЂУЈЕ СРАЗМЕРНО РАДНОМ ВРЕМЕНУ ЗАПОСЛЕНОГ КОД ТОГ ПОСЛОДАВЦА У ОДНОСУ НА ПУНО РАДНО ВРЕМЕ, ОБРАЧУНАВА И ПЛАЋА ДОПРИНОСЕ НА СРАЗМЕРНИ ИЗНОС НАЈНИЖЕ МЕСЕЧНЕ ОСНОВИЦЕ ДОПРИНОСА.

Члан 52а

~~Предузетник, односно пољопривредник из члана 27. став 1.~~ ПРЕДУЗЕТНИК ИЗ ЧЛАНА 22. СТАВ 1, ОДНОСНО ПОЉОПРИВРЕДНИК ИЗ ЧЛАНА 27. СТАВ 1. овог закона, који остварује личну зараду у смислу закона који уређује порез на доходак грађана, дужан је да сам обрачуна и плати доприносе на исплаћену зараду по стопама из члана 44. став 1. овог закона, на начин на који је то прописано за плаћање пореза на зараду, по закону који уређује порез на доходак грађана.

ПРЕДУЗЕТНИК, ОДНОСНО ПОЉОПРИВРЕДНИК ИЗ СТАВА 1. ОВОГ ЧЛАНА КОЈИ НЕ ИЗВРШИ ИСПЛАТУ ЛИЧНЕ ЗАРАДЕ ДО ПОСЛЕДЊЕГ ДАНА У ТЕКУЋЕМ МЕСЕЦУ ЗА ПРЕТХОДНИ МЕСЕЦ, ДУЖАН ЈЕ ДА НАЈКАСНИЈЕ ДО ТОГ РОКА ОБРАЧУНА И УПЛАТИ ДОПРИНОСЕ НА НАЈНИЖУ МЕСЕЧНУ ОСНОВИЦУ ДОПРИНОСА ИЗ ЧЛАНА 37. ОВОГ ЗАКОНА.

ПРЕДУЗЕТНИК ИЗ ЧЛАНА 22. СТАВ 1, ОДНОСНО ПОЉОПРИВРЕДНИК ИЗ ЧЛАНА 27. СТАВ 1. ОВОГ ЗАКОНА, КОМЕ ЈЕ ОСНОВИЦА ДОПРИНОСА ОПОРЕЗИВА ДОБИТ, ДУЖАН ЈЕ ДА ОБРАЧУНА И ПЛАТИ ДОПРИНОСЕ НА НАЧИН НА ПРОПИСАН ЗА ОБРАЧУНАВАЊЕ И ПЛАЋАЊЕ ПОРЕЗА НА ПРИХОДЕ ОД САМОСТАЛНЕ ДЕЛАТНОСТИ НА ОПОРЕЗИВУ ДОБИТ, ПО ЗАКОНУ КОЈИМ СЕ УРЕЂУЈЕ ПОРЕЗ НА ДОХОДАК ГРАЂАНА.

Члан 60.

~~Доприноси из члана 58. овог закона плаћају се у року који је законом који уређује порез на доходак грађана утврђен као рок за плаћање пореза по тим основама.~~

~~Доприноси из члана 59. овог закона плаћају се до 15. у месецу за претходни месец.~~

~~Доприноси из члана 11. овог закона плаћају се истовремено са исплатом уговорене накнаде, односно до петог у месецу за претходни месец ако се не остварује уговорена накнада.~~

ДОПРИНОСИ ЗА ПРЕДУЗЕТНИКЕ ИЗ ЧЛАНА 58. ОВОГ ЗАКОНА ПЛАЋАЈУ СЕ У РОКУ КОЈИ ЈЕ ЗАКОНОМ КОЈИ УРЕЂУЈЕ ПОРЕЗ НА ДОХОДАК ГРАЂАНА УТВРЂЕН КАО РОК ЗА ПЛАЋАЊЕ ПОРЕЗА ПО ТОМ ОСНОВУ.

ДОПРИНОСИ ЗА ПОЉОПРИВРЕДНИКЕ ИЗ ЧЛАНА 58. ОВОГ ЗАКОНА ПЛАЋАЈУ СЕ У РОКУ ОД 45 ДАНА ОД ДАНА ПОЧЕТКА ТРОМЕСЕЧЈА.

ДОПРИНОСИ ИЗ ЧЛ. 53. И 59. ОВОГ ЗАКОНА ПЛАЋАЈУ СЕ ДО 15. У МЕСЕЦУ ЗА ПРЕТХОДНИ МЕСЕЦ.

ДОПРИНОСИ ИЗ ЧЛАНА 11. ОВОГ ЗАКОНА ПЛАЋАЈУ СЕ ИСТОВРЕМЕНО СА ИСПЛАТОМ УГОВОРЕНЕ НАКНАДЕ, ОДНОСНО ДО ПЕТОГ У МЕСЕЦУ ЗА ПРЕТХОДНИ МЕСЕЦ АКО СЕ НЕ ОСТВАРУЈЕ УГОВОРЕНА НАКНАДА.

Члан 65б

За предузетника који остварује накнаду зараде за време породиљског одсуства, одсуства са рада ради неге детета и одсуства са рада ради посебне неге детета, а делатност наставља да обавља преко овлашћеног пословође, не утврђује се обавеза плаћања доприноса ПО ОСНОВУ ЛИЧНЕ ЗАРАДЕ, на опорезиву добит, односно паушално утврђен приход на који се плаћа порез по закону који уређује порез на доходак грађана, за време остваривања права на накнаду зараде.

Члан 72.

Новчаном казном од 100.000 до 1.000.000 динара казниће се за прекршај правно лице ~~ако као послодавац или други исплатилац прихода~~ КОЈЕ ЈЕ ОБВЕЗНИК ОБРАЧУНАВАЊА, ОДНОСНО ПЛАЋАЊА ДОПРИНОСА, КАО И ПОСЛОДАВАЦ ИЛИ ДРУГИ ИСПЛАТИЛАЦ ПРИХОДА КОЈИ истовремено са исплатом зараде или другог прихода, односно у прописаном року не обрачуна и не уплати или погрешно обрачуна и уплати доприносе , односно не уплати доприносе обрачунате од стране Пореске управе (члан 51. ст. 1. до 5, чл. 52, 53, 54, 55, 56, члан 57. став 1. и ~~члан 60. став 3~~ ЧЛАН 60. СТАВ 4).

За радње из става 1. овог члана казниће се за прекршај и одговорно лице у правном лицу, новчаном казном од 5.000 до 50.000 динара.

За радње из става 1. овог члана казниће се за прекршај предузетник, новчаном казном од 50.000 до 500.000 динара.

За радње из става 1. овог члана казниће се за прекршај одговорно лице у државном органу или органу јединице локалне самоуправе новчаном казном од 5.000 до 50.000 динара.

Члан 73.

Новчаном казном од 10.000 до 250.000 динара казниће се за прекршај предузетник ИЗ ЧЛАНА 22. СТАВ 1, односно пољопривредник из члана 27. став 1. овог закона ако не изврши уплату доприноса или уплату доприноса не изврши у прописаном року (члан 52а ~~и члан 60. став 1~~).

Члан 74.

Новчаном казном од 5.000 до 50.000 динара казниће се за прекршај физичко лице ако не изврши уплату доприноса или уплату доприноса не изврши у прописаном року (члан 51. став 6, члан 57. став 2, члан 58а став 3, члан 59а, ~~члан 60. ст. 1. и 2.~~ ЧЛАН 60. СТ. 1. И 2. И СТАВ 3. У ВЕЗИ СА ЧЛАНОМ 59. и члан 62. став 1).

ЗАВРШНА ОДРЕДБА

ЧЛАН 10.

ОВАЈ ЗАКОН СТУПА НА СНАГУ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.

**ИЗЈАВА О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

1. Орган државне управе, односно други овлашћени предлагач прописа

Овлашћени предлагач прописа: Влада

Обрађивач: Министарство финансија (искључива надлежност)

2. Назив прописа

Предлог закона о изменама и допунама Закона о доприносима за обавезно социјално осигурање

Draft Law on Amendments and suplements to Law on mandatory social secuiity insurance contributions

3. Усклађеност прописа са одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник PC”, број 83/08) (у даљем тексту: Споразум), односно са одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник PC”, број 83/08) (у даљем тексту: Прелазни споразум):

а) Одредбе Споразума и Прелазног споразума које се односе на нормативну садржину прописа

Наслов IV - Слободан проток робе, члан 37. Споразума

Наслов V - Кретање радника, пословно настањивање, пружање услуга, кретање капитала, члан 51. Споразума

Наслов VIII - Политике сарадње, члан 101. Споразума

б) Прелазни рок за усклађивање законодавства према одредбама Споразума и Прелазног споразума

Примењује се рок из члана 72. Споразума, као општи рок за усклађивање прописа.

в) Оцена испуњености обавезе које произлазе из наведене одредбе Споразума и Прелазног споразума

/

г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума

/

д) Веза са Националним програмом за усвајање правних тековина Европске уније

Према Националном програму за усвајање правних тековина Европске уније, за 2013. годину нису планираке измене Закона о доприносима за обавезно социјално осигурање.

4. Усклађеност прописа са прописима Европске уније

а) Навођење примарних извора права Европске уније и усклађеност са њима

б) Навођење секундарних извора права Европске уније и усклађеност са њима

в) Навођење осталих извора права Европске уније и усклађеност са њима

г) Разлози за делимичну усклађеност, односно неусклађеност

д) Рок у којем је предвиђено постизање потпуне усклађености прописа са прописима Европске уније

He постоје одговарајући прописи Европске уније са којима је потребно обезбедити

усклађеност,

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

He постоје одговарајући прописи Европске уније усклађеност. са којима је потребно обезбедити усклађеност.

6. Да ли су претходно наведени извори права Европске j-није преведени на српски језик?

Превођење прописа је у току.

7. Да ли је пропис преведен на неки службени језик Европске уније?

Превођење прописа је у току.

8. Учешће консултаната у изради прописа и њихово мишљење о усклађености.

У изради Нацрта закона нису учествовали консултанти.